CELEX: 32010D0642
Language: hu
Date: 2010-10-25 00:00:00
Title: 2010/642/EU: A Bizottság határozata ( 2010. október 25. ) a hasított sertések görögországi osztályozási módszerének engedélyezéséről (az értesítés a C(2010) 7230. számú dokumentummal történt)

26.10.2010   
            
            
               HU
            
            
               Az Európai Unió Hivatalos Lapja
            
            
               L 280/60
            
         A BIZOTTSÁG HATÁROZATA
   (2010. október 25.)
   a hasított sertések görögországi osztályozási módszerének engedélyezéséről
   (az értesítés a C(2010) 7230. számú dokumentummal történt)
   (Csak a görög nyelvű szöveg hiteles)
   (2010/642/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke m) pontjára, összefüggésben 4. cikkével,
   mivel:
   
               (1)
            
            
               Az 1234/2007/EK rendelet V. melléklete B.IV. pontjának 1. bekezdése értelmében a hasított sertések osztályozása céljából a színhústartalmat a Bizottság által engedélyezett osztályozási módszerekkel kell megbecsülni, amely becslést a hasított sertés egy vagy több anatómiai részén végzett fizikai méréseken alapuló, statisztikailag bizonyított értékelési módszerek segítségével kell elvégezni. Az osztályozási módszerek engedélyezése az értékelés során kapott statisztikai hibákkal szembeni felső tűréshatárnak való megfeleléstől függ. E tűréshatár meghatározását a szarvasmarhák, sertések és juhok közösségi minősítési rendszereinek alkalmazására és e termékek árának bejelentésére vonatkozó részletes szabályok megállapításáról szóló, 2008. december 10-i 1249/2008/EK bizottsági rendelet (2) 23. cikkének (3) bekezdése tartalmazza.
            
         
               (2)
            
            
               Görögország kérelemmel fordult a Bizottsághoz, hogy engedélyezze a megnyúzott hasított sertések osztályozási módszerét. E tagállam részletes leírást készített a Bizottságnak a hasított sertések bőrének egységes módon történő lefejtéséről az 1249/2008/EK rendelet 23. cikkének (4) bekezdésében előírt jegyzék első részében, valamint ismertette boncolásos vizsgálatainak eredményeit e jegyzék második részében. 2008-ban, 2009-ben és 2010-ben mindkét jegyzéket bemutatták a többi tagállamnak is a mezőgazdasági piacok közös szervezésével foglalkozó irányítóbizottságban.
            
         
               (3)
            
            
               A kérelem értékelése során megállapítást nyert, hogy a kérdéses osztályozási módszer engedélyezési feltételei teljesülnek. Ezt az osztályozási módszert ezért indokolt engedélyezni Görögországban.
            
         
               (4)
            
            
               Az 1234/2007/EK rendelet V. melléklete B.III. pontjának 2. bekezdésével összhangban a tagállamok engedélyt kaphatnak arra, hogy olyan hasítottsertés-előkészítést írjanak elő, amely eltér az említett pont 1. bekezdésében meghatározott standard előkészítéstől, többek között olyankor, ha területükön nem egyezik meg a szokványos kereskedelmi gyakorlat az említett előkészítési módokkal.
            
         
               (5)
            
            
               Görögország kifejtette a Bizottság számára, hogy Görögország egyes vágóhídjain a kereskedelmi gyakorlat előírja a hasított sertés bőrének eltávolítását, a nyelv, szőr, köröm, nemi szervek, háj, vese és rekeszizom eltávolítása mellett, az 1. bekezdésben meghatározottak szerint. Ezt a standard előkészítéstől eltérő előkészítést ezért engedélyezni kell Görögországban.
            
         
               (6)
            
            
               Az alkalmazott műszer vagy az osztályozási módszer módosítása csak egy újabb, a szerzett tapasztalatok fényében elfogadott bizottsági határozattal engedélyezhető. Ezért ez az engedély visszavonható.
            
         
               (7)
            
            
               Az e határozatban előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A HATÁROZATOT:
   1. cikk
   A Bizottság engedélyezi a következő módszer alkalmazását a lefejtett bőrű hasított sertéseknek az 1234/2007/EK rendelet V. mellékletének B.IV. pontjának 1. bekezdése szerinti, Görögországban történő osztályozására: a „Hennessy Osztályozó Szondának (HGP 4)” nevezett műszer és az ahhoz kapcsolódó értékelési módszer, amelynek részleteit a melléklet tartalmazza.
   2. cikk
   Az 1234/2007/EK rendelet V. mellékletének B.III. pontjának 1. bekezdésében meghatározott standard előkészítéstől eltérően Görögországban a hasított sertésbőr lefejtése egységes módon történhet a mérés és osztályozás előtt. Annak érdekében, hogy a hasított sertések adatai összehasonlíthatóak legyenek, a mért hasított meleg test tömegét a következő képlet szerint kell alkalmazni:
   hasított meleg test tömege = 1,05232 × a lefejtett bőrű hasított test tömege
   3. cikk
   A műszer és az értékelési módszer nem módosítható.
   4. cikk
   E határozat címzettje a Görög Köztársaság.
   
      Kelt Brüsszelben, 2010. október 25-én.
      
         
            a Bizottság részéről
         
         Dacian CIOLOŞ
         
            a Bizottság tagja
         
      
   
   
      (1)  HL L 299., 2007.11.16., 1. o.
   
      (2)  HL L 337., 2008.12.16., 3. o.
   
      MELLÉKLET
      
         A HASÍTOTT SERTÉSEK GÖRÖGORSZÁGI OSZTÁLYOZÁSI MÓDSZERE
      
      
                  1.
               
               
                  A lefejtett bőrű hasított sertések osztályozása a „Hennessy Grading Probe (HGP4)” (Hennessy osztályozó szonda) elnevezésű műszer segítségével történik.
               
            
                  2.
               
               
                  A műszer fel van szerelve egy fotódiódával (LYU 260-EO típusú Siemens LED) és egy Silonex SLCD-61N1 típusú fotódetektorral ellátott, 5,95 mm átmérőjű szondával (a szonda végén lévő pengénél az átmérő 6,3 mm), és működési tartománya 0–120 mm közötti. A mért értékeket magával a HGP4-műszerrel vagy egy ahhoz kapcsolt számítógéppel kell átszámítani a színhústartalom becsült értékére.
               
            
                  3.
               
               
                  A hasított test színhústartalmát a következő képlet alapján kell kiszámítani:
                  Ŷ = 62,400 – 0,495Χ1 – 0,559Χ2 + 0,129Χ3
                  
                  ahol:
                  
                              Ŷ
                           
                           
                              =
                           
                           
                              a sovány hús becsült százaléka a hasított testben,
                           
                        
                              Χ1
                              
                           
                           
                              =
                           
                           
                              a hátszalonna (bőr nélküli) vastagsága milliméterben, a hasított test középvonalától 8 cm-re, az utolsó borda szintjénél mérve,
                           
                        
                              Χ2
                              
                           
                           
                              =
                           
                           
                              a hátszalonna (bőr nélküli) vastagsága milliméterben a hasított sertés középvonalától 6 cm-re, az utolsó harmadik és negyedik borda között mérve,
                           
                        
                              Χ3
                              
                           
                           
                              =
                           
                           
                              a hátizom vastagsága milliméterben az X2-vel egy időben és ugyanazon helyen mérve.
                           
                        A képlet 60–120 kg tömegű hasított testekre érvényes.